ΓΡΑΠΤΗ ΕΡΩΤΗΣΗ E-1838/98

υποβολή: María Sornosa Martínez (GUE/NGL) προς την Επιτροπή

(12 Ιουνίου 1998)

Θέμα: Η κατάσταση των ανθρωπίνων δικαιωμάτων στην Κολομβία

Η διενέργεια γενικών εκλογών στην Κολομβία δημιουργεί ελπίδες για την ομαλοποίηση της σοβαρής κατάστασης που επικρατεί στη χώρα σε σχέση με τα ανθρώπινα δικαιώματα. Ωστόσο δύσκολα μπορεί κανείς να αισιοδοξεί για τη δυνατότητα μιας ταχείας αλλαγής της κατάστασης σε αυτόν τον τομέα, όταν οι υπερασπιζόμενοι τα ανθρώπινα δικαιώματα δολοφονούνται καθημερινώς και με πλήρη ατιμωρησία.

Ο αντιπρόεδρος της Επιτροπής κ. Marin στην παρέμβασή του σχετικά με το θέμα αυτό κατά τη συνεδρίαση της ολομέλειας του Ευρωπαϊκού Κοινοβουλίου στο Στρασβούργο στις 14.5.1998, εξέφρασε την αλληλεγγύη του προς τα θύματα και τους εργαζόμενους για την προάσπιση των ανθρωπίνων δικαιωμάτων και τάχθηκε υπέρ της εφαρμογής μέτρων συμπληρωματικών των ήδη αναληφθέντων από την Ευρωπαϊκή Ένωση. Η διατήρηση εκ μέρους της ΕΕ για ένα ακόμη έτος του Γραφείου Ανθρωπίνων Δικαιωμάτων στην Bogota είναι ήδη μια ένδειξη θετική. Ο κ. Marin ζήτησε εξάλλου να ενταθεί η συνεργασία με την Κολομβία στο δικαστικό πεδίο.

1. Μπορεί η Επιτροπή να προβεί στη σύναψη συμφωνιών δικαστικής συνεργασίας με την Κολομβία;

2. Ποιά είναι η θέση της σε σχέση με τις πρακτικές και τις ενέργειες των περιφερειακών δικαστικών αρχών στην Κολομβία ("δικαστές χωρίς πρόσωπο", ανώνυμοι μάρτυρες κλπ);

3. Τί μέτρα μπορεί να λάβει η Επιτροπή ώστε να τηρείται συνεχώς ενήμερη σχετικά με την παρακολούθηση του έργου του Γραφείου Ανθρωπίνων Δικαιωμάτων στην Bogota;

4. Μπορεί η Επιτροπή να εξασφαλίσει την επίτευξη συμφωνίας για την παρουσία της ειδικής εισηγήτριας των Ηνωμένων Εθνών κ. Robinson ενώπιον του Ευρωπαϊκού Κοινοβουλίου και συγκεκριμένα της αντιπροσωπείας για τις σχέσεις με τη Νότια Αμερική;

5. Σκέπτεται η Επιτροπή να προβεί σε επαναπροσανατολισμό της πολιτικής της έναντι της Κολομβίας, παρέχοντας μεγαλύτερη υποστήριξη στις ΜΚΟ που εργάζονται για την προάσπιση των ανθρωπίνων δικαιωμάτων στην εν λόγω χώρα;

Απάντηση του κ.Marin εξ ονόματος της Επιτροπής

(10 Ιουλίου 1998)

1. Όπως ανέφερε το Αξιότιμο Μέλος του Κοινοβουλίου, η Επιτροπή παρακολουθεί από κοντά και με ανησυχία την εξέλιξη της κατάστασης των δικαιωμάτων του ανθρώπου στην Κολομβία, η οποία γενικά παραμένει μη ικανοποιητική. Για το σκοπό αυτό, εξέφρασε ήδη στις αρχές της Κολομβίας την ανησυχία που της προκαλεί η κρισιμότητα της κατάστασης που επικρατεί στη χώρα όσον αφορά τα δικαιώματα του ανθρώπου και του ανθρωπιστικού δικαίου και ζήτησε από αυτές να δεσμευτούν πιο σταθερά για τη βελτίωση της κατάστασης, ιδίως συνεργαζόμενες με τους διεθνείς οργανισμούς.

2. Ο τομέας της νομικής συνεργασίας στον οποίο αναφέρθηκε το Αξιότιμο Μέλος του Κοινοβουλίου υπάγεται στον τομέα των αρμοδιοτήτων των κρατών μελών.

3. Το φαινόμενο των "δικαστών χωρίς πρόσωπο" και άλλες εκδηλώσεις της "περιφερειακής δικαιοσύνης" στην Κολομβία είναι παραδείγματα μιας κατάστασης γενικής αποδυνάμωσης του κράτους δικαίου στη χώρα και της σημερινής δυσλειτουργίας του τομέα της δικαιοσύνης δεν θα μπορέσουν να εξαλειφθούν παρά μόνο με μια εις βάθος μεταρρύθμιση του τομέα. Για το σκοπό αυτό, η Επιτροπή εξετάζει τη δυνατότητα παροχής βοήθειας στα νομοθετικά όργανα της Κολομβίας για να βελτιωθεί η λειτουργία του τομέα της ποινικής δικαιοσύνης. Πρόκειται για ένα θέμα στο οποίο η Κολομβία προσδίδει υψηλή προτεραιότητα στο πρόγραμμα της συνεργασίας της με την Κοινότητα.

4. Κατά την 54η επιτροπή των ανθρωπίνων δικαιωμάτων των Ηνωμένων Εθνών, ο Πρόεδρος της Κολομβίας και ο Ύπατος Αρμοστής για τα δικαιώματα του ανθρώπου υπέγραψαν πρωτόκολλο που περιλαμβάνει, πέρα από την ενίσχυση του γραφείου της Ύπατης Αρμοστείας, στο Σανταφέ της Μπογκοτά, την υποχρέωση δημοσίευσης ετήσιων εκθέσεων δραστηριοτήτων του γραφείου αυτού που θα περιέχουν πληροφορίες σχετικά με τις περιπτώσεις παραβιάσεων των δικαιωμάτων του ανθρώπου στην Κολομβία και θα συνοδεύονται από παρατηρήσεις της κυβέρνησης. Αυτές οι ετήσιες εκθέσεις διανέμονται επίσημα από την Ύπατο Αρμοστή στα ενδιαφερόμενα μέλη των Ηνωμένων Εθνών, σε διεθνές υπηρεσίες και στη διεθνή επιτροπή του Ερυθρού Σταυρού (CICR). Μέσω της μόνιμης αντιπροσωπείας της Επιτροπής στους διεθνείς οργανισμούς στη Γενεύη, η Επιτροπή είχε ήδη πρόσβαση στην πρώτη έκθεση δραστηριοτήτων που αφορά τον Μάρτιο του 1998.

5. Η κα Mary Robinson, Ύπατος Αρμοστής για τα δικαιώματα του ανθρώπου, παρέστη στο Κοινοβούλιο στις 23 Ιουνίου 1998. Εθίγη το θέμα των δικαιωμάτων του ανθρώπου στην Κολομβία.

6. Στο πλαίσιο του προγράμματος συνεργασίας με την Κολομβία, η Επιτροπή προσδίδει μεγάλη προτεραιότητα στις πρωτοβουλίες που συμβάλλουν στην ενίσχυση των μηχανισμών προστασίας των δικαιωμάτων του ανθρώπου καθώς και στην παρακολούθηση των περιπτώσεων παραβιάσεων των δικαιωμάτων αυτών. Για το λόγο αυτό, αυτή η χώρα θεωρείται ότι έχει προτεραιότητα κατά τη χορήγηση των πόρων από το κονδύλιο του προϋπολογισμού "Εκδημοκρατισμός και δικαιώματα του ανθρώπου", στην Λατινική Αμερική. Βρίσκεται στο στάδιο της εκτέλεσης πληθώρα πρωτοβουλιών, κυρίως μέσω των τοπικών μη κυβερνητικών οργανισμών (ΜΚΟ).